La Coral Polifònica de la Banda Primitiva actuarà a Matera (Itàlia) sota el segell de “Llíria City of Music”
27 de març de 2025

El regidor de Ciutat Creativa UNESCO de l'Ajuntament edetà, Paco García, ha anunciat que, este pròxim cap de setmana, la Coral Polifònica de la Banda Primitiva de Llíria, sota el paraigües de la marca “Llíria City of Music”, participarà a Itàlia en una invitació que els “Cantori Materani” han fet a la capital del Camp de Túria. Es tracta de trobada molt especial entre tradicions musicals vocals que obri una nova porta de col·laboració entre els dos països europeus.

Matera és un municipi italià situat a la regió de Basilicata de la província de Matera. Entre 1663 i 1806, va ser la capital del Giustizierato de Basilicata en el Regne de Nàpols. Durant este període, la ciutat va experimentar un important creixement econòmic, comercial i cultural. Coneguda pel nom de "Città dei Sassi" (Ciutat dels Penyals o Ciutat subterrània). Matera va ser designada, juntament amb Plovdiv (Bulgària), Capital Europea de la Cultura en 2019, sent actualment el seu nucli antic Patrimoni de la Humanitat de la UNESCO.

La delegació de Llíria estarà encapçalada per la regidora de Patrimoni Històric, Reme Tordera, i l'agrupació coral edetana serà conduïda per la seua directora titular, Empar Llàcer.

Per a dissabte que ve 29 de març, està programat un gran concert entre els cors de Matera i el de la Banda Primitiva al santuari de San Francesco da Paola. I el diumenge 30, participaran igualment en la celebració de la missa major del mateix temple.

Paco García ha assenyalat que este intercanvi cultural i musical “es materialitzarà completament quan, en el pròxim mes de maig, el cor materà visite el municipi de Llíria i puguem vore'ls actuar a la nostra església de la Sang, declarada Monument Nacional i Bé d'Interés Cultural”.

Per a l'edil de Ciutat Creativa UNESCO, “esta és una nova experiència que hem obert dins de la Xarxa de Ciutats Creatives i de Patrimoni de la Humanitat de la UNESCO, per a la internacionalització de la nostra música i els nostres músics, on les melodies edetanes podran ser presents en els millors auditoris del món, com en este cas en un lloc emblemàtic i patrimonialment extraordinari com és la localitat italiana de Matera”.